Olena Zelenska

**Olega Zelenska** (rođena **Kijaško**; 6. februar 1978) ukrajinska je scenaristica, supruga predsjednika Volodimira Zelenskog i aktuelna prva dama Ukrajine. Magazin *Focus* uvrstio ju je na listu 100 najuticajnijih Ukrajinaca 2019, gdje je zauzela 30. mjesto.

## Rani život i karijera 
Olena Kijaško rođena je u Krivij Rihu 6. februara 1978. godine. Studirala je arhitekturu na Fakultetu civilnog inženjerstva Univerziteta Krivij Rih. Pisala je za Kvartal 95.

## Prva dama Ukrajine 
Zelenska je 20. maja 2019. postala prva dama Ukrajine. Dana 18. novembra pojavila se na naslovnici ukrajinskog izdanja magazina *Vogue*. U intervjuu za magazin govorila je o svojoj prvoj inicijativi – reformi kuhinje u ukrajinskim školama.

Na inicijativu Olene Zelenske, reforma sistema ishrane u školama započela je izradom novog školskog jelovnika kojeg je napravio šef kuhinje CultFooda, Jevhen Klopotenko. Reforma je bila kompleksan program i obuhvatala je poboljšanje kvaliteta, nutritivne vrijednosti, sigurnosti kvaliteta hrane, kao i obezbjeđivanje resursa školama. Ažurirani školski jelovnik ima 160 stavki: uključuje i tradicionalna ukrajinska jela i popularna jela iz različitih kuhinja svijeta. Kabinet ministara Ukrajine odobrio je nove prehrambene standarde, koji su stupili na snagu 1. septembra 2021. godine.

Tokom govora na trećem Ukrajinskom kongresu žena u decembru 2019, Zelenska je inicirala pristupanje Ukrajine međunarodnoj inicijativi G7 o rodnoj ravnopravnosti, Biarritz partnerstvu, koja je finalizirana u septembru 2020. U novembru 2020, kao i septembru 2021, Zelenska je govorila na četvrtom i petom Ukrajinskom kongresu žena, platformi koja okuplja ukrajinske i međunarodne javne ličnosti, političare, vladine zvaničnike, stručnjake i mislioce za jednaka prava žena i muškaraca.

Volodomir Zelenski uključio je Olenu u Odbor Art arsenala, kojim upravlja ministar kulture Volodimir Borodjanski.

U junu 2020, Zelenska je pokrenula inicijativu za širenje ukrajinskog jezika u svijetu, uvođenje audio vodiča na ukrajinskom jeziku na najpoznatijim mjestima, posebno u najvećim muzejima svijeta. Kao dio inicijative, pokrenuto je 11 audio vodiča ukrajinskog jezika 2020. godine u muzejima u Azerbejdžanu, Austriji, Italiji, Latviji, Turskoj i Crnoj Gori, kao i na dvije autobuske linije u Litvaniji. U 2021, kao dio njene inicijative, uvedeni su audio vodiči na ukrajinskom jeziku u muzeju Mount Vernon (dom Georgea Washingtona), Muzeju likovnih umjetnosti San Francisca, Versaillesu, Sagradi Famíliji, zamku Frederiksborg, Galata kuli i Muzeju anadolskih civilizacija. Krajem te godine Ministarstvo digitalne transformacije i UNDP u Ukrajini saopštili su da će napraviti katalog usluga za ranjive grupe u okviru Zelenskine inicijative.

Organizovala je Samit Prvih dama i gospodina u Kijevu tokom avgusta 2021, a tema događaja bila je "Meka moć u novoj realnosti".

## Privatni život 
Zelenska i njen budući suprug bili su školski drugari, ali se nisu poznavali. Jednom prilikom Zelenski je rekao da je poznavao mnoge njene prijatelje iz razreda, ali ne i nju. Kasnije su se upoznali kada je Zelenska studirala na Građevinskom fakultetu Univerziteta Krivij Rih.

Veza između para postepeno se razvijala; zabavljali su se osam godina prije nego što su se vjenčali 6. septembra 2003. Dana 15. jula 2004, rodila im se kćerka Oleksandra, a 21. januara 2013. dobili su sina Kirila.

Zelenska je 16. juna 2020. hospitalizovana nakon pozitivnog testa na COVID-19. Infekcija je bila umjerene težine, ali nije zahtijevala mehaničku ventilaciju. Iz bolnice je opuštena 3. jula 2020. na kućno liječenje od obostrane upale pluća.

## Reference 
Kategorija:Živi ljudi
Kategorija:Rođeni 1978.
Kategorija:Biografije, Krivij Rih
Kategorija:Ukrajinski scenaristi